ดอลล์ปรับขึ้นหลังประธานเฟดย้ำแนวโน้มขึ้นดอกเบี้ยปีนี้
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (16 ก.ค.) เนื่องจากถ้อยแถลงของประธานธนาคารกลางสหรัฐ (เฟด) และการลดลงของจำนวนผู้ขอรับสวัสดิการว่างงานของสหรัฐได้ช่วยหนุนการคาดการณ์ของตลาดเกี่ยวกับการปรับขึ้นอัตราดอกเบี้ยในปีนี้
17 ก.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.0875 ดอลลาร์สหรัฐ จาก 1.0950 ดอลลาร์สหรัฐ ขณะที่เงินปอนด์ลดลงที่ 1.5608 ดอลลาร์สหรัฐ จากระดับ 1.5636 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 124.13 เยน จาก 123.70 เยน และเพิ่มขึ้นเมื่อเทียบกับฟรังก์สวิสที่ระดับ 0.9578 ฟรังก์ จาก 0.9516 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7406 ดอลลาร์สหรัฐ จากระดับ 0.7374 ดอลลาร์
ดอลลาร์ปรับตัวแข็งแกร่ง หลังจากนางเจเน็ต เยลเลน ประธานเฟด เน้นย้ำในการแถลงนโยบายการเงินรอบครึ่งปีต่อคณะกรรมาธิการการธนาคารประจำวุฒิสภาสหรัฐเมื่อคืนนี้ว่า เฟดมีแนวโน้มจะปรับขึ้นอัตราดอกเบี้ยในปีนี้
นอกจากนี้ ดอลลาร์ยังได้รับแรงหนุนจากข้อมูลด้านแรงงานที่สดใส หลังกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 11 ก.ค. ลดลง 15,000 ราย สู่ระดับ 281,000 ราย โดยเป็นการลดลงครั้งแรกในรอบ 3 สัปดาห์ ข้อมูลดังกล่าวบ่งชี้ว่าตลาดแรงงานสหรัฐปรับตัวดีขึ้น และสอดคล้องกับคำกล่าวของนางเยลเลนที่คาดว่าภาวะเศรษฐกิจมีแนวโน้มจะมีความเหมาะสมที่จะมีการปรับขึ้นอัตราดอกเบี้ยระยะสั้นในปีนี้